Dobar dan dragi prijatelji.

Nadam se da mi nećete zamjeriti što vam se ne obraćam oficijelno kako je to u ovakvim prilikama uobičajeno, ali smatram da smo svi danas koji prisustvujemo na ovom divnom događaju i svi koji su učestvovali u ovom projektu na posredan ili neposredan način a nisu danas sa nama ovdje, dragi prijatelji.

Danas prisustvujemo jednom više nego humanom, prijeko potrebnom i zajedničkom ostvarenju cilja a to je puštanje u rad vertikalne invalidske platforme-lifta za opštu upotrebu i na korišćenje za potrebe poliklinike IBD-a.

Ovaj cilj smo ostvarili zahvaljujući prvenstveno jednoj dobroj ideji od strane roditelja i menadžmenta NVO Prvog udruženja roditelja djece i omladine sa smetnjama u razvoju, koji je na osnovu odobrenog projekta pod nazivom **„Smanjenje intersekcijske diskriminacije djece sa smetnjama u razvoju, pružanjem podrške za život u zajednici putem obezbjeđenja pristupačnosti objektima u javnoj upotrebi“** a na osnovu Javnog poziva za finansiranje NVO koji doprinose zaštiti lica sa invaliditetom od strane Ministarstva ekologije, prostornog planiranja i urbanizma pod nazivom „Pristupačnost objekata licima sa invaliditetom-kao načelo pri planiranju i izgradnji objekata”, gdje je jedan od ciljeva istog poboljšanje primjene propisa radi povećanja opšteg nivo pristupačnosti objekata u javnoj upotrebi za LSI u ovom slučaju za djecu sa smetnjama u razvoju.

Realizacija glavne aktivnosti ovog projekta je izgradnja i puštanje u rad vertikalne invalidske platforme -lifta, što je sa ovim današnjim danom i učinjeno tj postignut je glavni cilj ovog programa. Takođe, uspješnim završetkom ove aktivnosti ovog programa doprinijeli smo ostvarivanju strateškog cilja ovog Javnog poziva i zadovoljenje potreba naše ciljne grupe a to je rješavanje pristupačnosti Poliklinike IBD-a prvenstveno za djecu sa smetnjama u razvoju. Ne samo da smo postigli jedan cilj već slobodno mogu reći da smo postigli višestruki cilj, jer ovaj lift neće biti samo namjenjen na korišćenje djeci sa smetnjama u razvoju slabe pokretljivosti i korisnike kolica, već i tipičnoj djeci koja će da koriste usluge poliklinike IBD-a a što je prema nezvaničnim podacima otprilike od 500 do 1000 djece dnevno. Takođe, lift će da se koristi i za prebacivanje medicinske opreme za potrebe poliklinike i ambulanti koje su smještene na gornjem spratu iste a koje su u službi specijalističkih pregleda za naše najmlađe građane, kojima moramo posvetiti posebnu pažnju.

Želim da iskoristim ovu priliku da istaknem značaj multisektorske saradnje u ovom možda jedinstvenom slučaju u ovom vremenu svjetske ekonomske krize, jer samo ovakvim načinom saradnje između Institucija sistema, NVO sektora i privrednog sektora mnogo jednostavnije možemo uspješno realizovati ovakve projekte koji su od opšeg značaja za naše roditelje i djecu a naročito za LSI i djecu sa smetnjama u razvoju.

Još jednom želim da se javno zahvalim menadžmentu KCCG na čelu sa direktoricom dr Ljiljanom Radulović i direktorom IBD-a dr Veliborom Majićem, koji su prvenstveno prepoznali značaj ovog projekta i dali saglasnost za realizaciju istog, kompaniji Th Lift Beograd i Th Lift Podgorica koji su svojim nesebičnim zalaganjem i stručnošću obezbjedili konstruciju lifta i pustili u rad isti, Ministarstvu ekologije, prostornog planiranja i urbanizma, koji su opredjelili sredstva za realizaciju ovog projekta, posebno predsjednici Komisije za raspodjelu sredstava za NVO Jeleni Raičević, koja je svojim ličnim zalaganjem omogućila realizaciju ovog programa, svim privrednim društvima koji su svojim donacijama doprinijeli obezbjeđivanju nedostajućih sredstava za završetak radova i na kraju ne manje važnim svim inžinjerima, stručnom osoblju i tehničkom osoblju KCCG, koji su učestvovali u radovima pri izgradnji i ugradnji lifta.

Hvala svima i svako dobro.

Podgorica, 11.01.2023.godine

Predsjednik udruženja

Savo Knežević